정조 5년
辛丑九月十四日巳時。上御誠正閣。右承旨入侍時。右承旨金尙集。假注書趙衍德。記事官金鳳顯。別兼春秋林錫喆。以次進伏訖。上曰。臺諫曾經司諫。則雖除獻納。例不得行公乎。尙集曰。然矣。上曰。大臣備局堂上引見。賤臣承命出。與領議政徐命善。行知中樞府事具善復。行吏曹判書李衍祥。禮曹判書金熤。工曹判書徐有慶。兵曹判書李性源。漢城判尹李命植。刑曹判書金魯鎭。御營大將李昌運。行副司直徐有隣李柱國。行訓鍊都正李敬懋。行大司憲趙㻐。掌令朴天行。持平洪文泳。正言李時秀。校理金載瓚。修撰李敬一。副修撰徐有成金珝休。左副承旨趙時偉。事變假注書李萬榮等。偕入進伏。徐命善曰。日氣稍冷。聖體。若何。上曰。一樣矣。命善曰。外氣之症。近復。若何。上曰。差勝矣。命善曰。王大妃殿氣候。若何。上曰。一樣矣。命善曰。惠慶宮氣候。何如。上曰。一樣矣。上曰。錦伯狀啓。持來乎。趙時偉曰。諸備堂輪見。故俄使注書出去。持入矣。上曰。三司諸臣。亦爲見之乎。時偉曰。果已取見矣。上曰。臺望近甚苟艱。實無下批之人。是甚可悶矣。命善曰。至於亞將獻納。尤難其人矣。上曰。俄聞右承旨言。則獻納不得行公云。然乎。時偉曰。曾經司諫。故不得行公。自是臺體矣。上曰。然則似有引避之辭矣。正言李時秀曰。臣亦有引避之事。而義重懲討。冒沒登筵。今將請啓後。欲爲避嫌矣。若待大司諫入來。則似可差晩矣。命善曰。今此兩司幾盡登筵。可謂備員矣。上曰。錦伯狀啓。果何如云耶。再昨摛文院大臣入侍時。旣値齋日。故未能詳敎矣。前後筵席。不曾提說此事。而大臣擧條。略言其槪矣。予於宋德相。非曰無其罪然也。亦非曰有其罪然也。而尙此靳允於三司之請者。實有商量底意也。言其大體。則顧今世上。毋論聲息之相知者。而擧皆聲罪。則固可謂大同之論。而若成其罪。則忠逆分矣。今予尙靳臺請者。非曰不知其罪而然也。且以非其時云者。亦非俗忌之謂也。志在於導養和氣。以迓景命者。此也。不幸當討凶逆之家。反歸自犯之科。向日疏辭。乃敢出於口而書諸手。肆然以呈。朝著間公議。果何如。而今此湖儒輩發通者。幾遍八道云耶。命善曰。通於四道云矣。上曰。頃者下敎。非辭氣也。尃出於鎭安世道。全保世臣。而今以伸救等說。肆然發通。則明義將晦。亂逆層生。安知無伸辨啓能之擧耶。今玆發通。卽與檄書同然矣。領相則昨有所陳。備堂及諸臺之意。果何如。今予下敎。實出於生道殺人。而在廷臣僚。誰有知得此意耶。今日登對三司。卽是主人。先陳所見。可也。大司憲趙㻐進曰。俄見湖西道伯狀啓。則獄囚等事。誠不勝萬萬駭憤矣。德相凶疏。逆節畢露。王法至今未施。輿情莫不憤惋。凡有秉彝之心者。固當聲討。而今此凶徒。敢生護逆之計。稱其私號。謂以丈席。至發通文。將欲伸辨云者。誠極萬萬凶獰。此莫非德相尙逭王章。偃息自在。故其徒無所懲畏。放恣跳踉。至於此極。德相實爲此輩之根本。豈可只治其末。而不鋤其根本乎。臣以爲。德相及湖獄諸囚。不可不亟令王府。一竝設鞫嚴問。快正王法矣。上曰。予於此等處。非泛忽而然也。果有所不忍而尙此靳持矣。㻐曰。自上若有嚴處之敎。則寧有如許變怪耶。若不治其本。則不知來頭。有此幾箇凶徒也。究其實。則此是枝葉之枝葉。俄以生道殺人。特有下敎。而若不嚴治此輩。則滔滔一轍。將歸於自犯之律。是豈不尤屬可悶處乎。上曰。此輩之擧措。廷議謂之以何如耶。㻐曰。論其罪案。必不免護逆之律矣。上曰。姑不依法懲治。抑以非其時然也。㻐曰。臣是法官。只知有國法。德相必先嚴鞫正刑。然後可杜將來之患矣。上曰。兩司連陳所見。掌令朴天行曰。長憲俄已陳達。而今此湖西事。窮凶叵測。更無可言矣。夫凶如鄭妻龜柱。而尙貸肆市之典。故其後新逆層生。蓋其根本之逆。不能嚴處。故人不知逆之爲逆。臣於年前。有所仰達者。聖明想或記有之矣。自殿下臨御以後。未有有罪而得生者。而彼元惡大憝之類。尙得假息於覆載之間。無識之類。妄相揣度。以諸賊之不死。或疑其罪不至死。則其爲世道之憂。如何哉。夫國榮之沮渴大計。千古凶逆。而德相之凶言。卽未死之國榮也。殿下以削奪勘其罪。削奪。不過朝廷飭罰之律。安有名爲逆賊。而勘以飭罰者乎。夫所以治德相者如是。故彼凶孽之流。又有此肆然發通伸辨之擧。此而置之。則世道之變。將不知至於何境。今當擧國顒祝之時。凡事宜無所不用其極。而王法至嚴。罪關凶逆。則設鞫之擧。烏可已也。至於德相。卽其根本。尤不可少緩。臣之所達。惟有此耳。上曰。予豈不知嚴明處分。而特以先正之孫。故有所不忍。而姑此置之矣。天行曰。臣固知聖意所在。而惟彼凶孽之徒。安知其有是耶。凡於治逆之際。每有寬貸之典。故今此凶徒。敢爲發通。以圖伸辨者。有若立節而效死。是豈不爲國虞憂之甚乎。其大體則時雖藏刑。而若有擧兵犯闕之事。則詎可因此而廢公議耶。臣則謂此輩之嚴鞫得情。斷不可已矣。獻納李謙彬曰。德相之罪惡。殿下固已洞晣無餘。而諸賊懲討之請。至今靳允者。特以先正孫故也。臣非不知聖意所在。而蓋先正當日所秉者。卽一部春秋之義也。春秋之法。亂賊必誅。今此德相出先正之門。雖曰不幸。旣有獲罪於春秋之義。則不但國家之罪人。實亦先正之罪人也。以先正當日之心。行春秋無將之誅於悖子逆孫者。實不知有累於先正。而反有光於先正矣。至於湖西事。此實千古所未有之變怪也。適値藏刑之日。聖意爲難於設鞫用刑。而此有不然者。閭巷穿窬之徒。不過偸竊私財。而殿下特許用棍。使之窮治。用棍之與用刑。輕重不遠。私盜之於國賊。淺深懸殊。獨許用棍於私盜。而不許用刑於國賊者。臣不知其得宜矣。臣待罪執法之地。謹以行法之意。仰奏矣。持平洪文泳曰。臣於前席。伏承縷縷下敎。以鄭妻龜柱之極逆。未加肆市之典。乃有量翼𨩌爲凶賦甘心死黨之變。以德相之逆節。尙逭當施之律。又有湖儒輩爲伸救發通四道之擧。此實由於刑失太寬。人無所知懼而然矣。又以先正之孫。有不忍加辟之敎。而先正當日向國之心。顧何如。先正之門。生出此悖逆之孫。則快施典刑。尤有光於尊慕先正之聖德矣。顧臣屢入三司。而諸賊之當誅者。終不能碎首力爭。一未置辟。臣嘗沫血而痛心。況今治盜。旣許用棍。則治逆固當用刑。較之輕重緩急。自可懸殊。臣謂德相爲先設鞫得情。快正王法。湖西諸罪人。一竝拿置王府。訊鞫嚴覈。明施當律。宜矣。正言李時秀曰。臣俄見道臣狀啓。誠不覺心寒骨驚。此皆由於治本不嚴。以致此輩之覬覦跳踉。此輩雖甚頑蠢。德相罪惡。彰露無餘。必無不聞不知之理。而乃敢肆然爲此叵測之擧。豈不萬萬駭憤乎。臣謂爲先明正德相之罪。以嚴治本之道。湖營在囚罪人等。一竝設鞫得情。有不可已矣。校理金載瓚曰。自古治逆之法。先治其根柢。而枝葉自當刊落。而我殿下嗣服以後。不幸亂賊層生。而刑章太寬。巨魁自在。以致人心陷溺。義理晦塞。人不知亂逆之爲天地間所不容之極罪。故枝上生枝。節上生節。至於湖西諸賊事。而驚心痛骨。尤當如何。聖意之前後商量。臣等非不仰揣。而臣是執法之官。只知國有法而已。德相之罪。亟施當律。湖獄諸囚。揆以國體。不可委之於一道臣。究覈於營獄。卽令王府。設鞫得情。是臣區區之望矣。修撰李敬一曰。俄伏聞以生道殺人之下敎。誠爲允當矣。聖人制刑之意。必期於無刑。故民無犯者。殿下御極以來。凡亂逆之自干王章者。一竝揮廓乾斷。不少假貸。則豈有今日湖西事乎。德相之四字凶言。宜施亂逆之律。而尙今偃息。有若無故之人。故此輩無所懲畏。有此跳踉。此而不卽鋤治。則將有蔓草難圖之慮。湖西營獄囚禁諸罪人。拿來嚴鞫。期於得情。斷不可已也。上曰。諫長若有登對。則所奏亦當如是乎。命善曰。此是大同之論。必無異見矣。上曰。發通文字。謄諸狀本乎。命善曰。略有所謄矣。命讀奏。命善讀狀本曰。通文雖不過數十字。而指意則萬萬凶悖。肆然稱罪人之別號。有曰。爲丈席陳疏伸辨事。齊會本院。方設疏廳。惟我同志之士。躋躋來會於今秋享禮時。合席議處之地云云。讀奏訖。奏曰。觀其爲說。則初非愚蠢之徒。而見其名字。則皆是有行列之人矣。副修撰徐有成曰。今日三司諸臣。皆以鋤本之論進奏。蓋德相。卽根本也。湖西諸罪人。其孽芽也。譬之於木根。着於土。則孽芽附生。比之於火。炭伏於薪。則炎火復起。此必然之理也。臣以爲。德相亟從兩司之請。設鞫嚴問。湖西諸罪人。亦一體拿致。亟令王府。設鞫得情。斷不可已也。副修撰金翊休曰。凡事皆有本有末。先治其本。則其末自治矣。今此德相之四字凶言。實爲亂逆之根柢。而臺閣之啓。尙未蒙允。不得鋤治其亂本。故有此湖西凶孽接跡而起。其爲駭憤。寧有極哉。誅討之擧。不容少緩。諸罪人爲先拿囚王府。以待用刑之日。設鞫得情。明正典刑。凶逆德相之罪。亟允臺請。以除亂本焉。上曰。直閣先退。以檢閣事。可也。上謂具善復曰。卿則文宰。奏達後仰陳。可也。吏曹判書李衍祥曰。湖西諸罪人之事。萬萬凶悖。固當嚴加鋤治。而此實由於亂本不治之故也。亂之本卽德相也。若不明正其罪。則義理無以昭著。人心無以鎭服。德相之罪。不可不先治矣。上曰。罪至伏法。則固當去姓。而至於未置辟之前。輒爲去姓者。亦涉過矣。前以此事。已諭諸臣。而終不竝其姓而呼之。甚可怪矣。命善曰。聖敎誠然矣。何必去姓然後。始可謂嚴討之義耶。上曰。備堂之論。當與三司。有異矣。其於用律之際。固當明言便否。而今玆所陳。全襲臺議。不必如是矣。命善曰。果然矣。今此詢問。仰認聖意所在。而如是陳奏者。實不合宜矣。上曰。討逆之外。各陳適輕適重之道。可也。禮曹判書金熤曰。先王之制。刑法垂後。欲使人畏法。而無牴於罪之意也。若不善用其法。則不但人不畏法。便至於玩其法而犯之也。挽近四五年來。凶逆之連出。實由於殿下不善用法。一切寬假。終至有湖中諸罪人叵測之擧矣。護逆者亦逆也。則惟當以治逆之律。治之而已。揆以事體。拿致王獄。設鞫嚴問。在所不已。而其所以爲德相伸辨者。以德相之尙不施刑法故也。若使德相。已施以當施之律。則便是皮之不存。爲德相伸辨。何所自而出也。亟允三司之請。先施德相以當施之典。是乃爲善用法之道。工曹判書徐有慶曰。德相之罪。三司諸臣。皆以陳奏。而蓋治逆之道。專在於拔根破窟。而每患過於容忍。未免失之太寬。故前逆未除。後出愈僭。今以湖西事觀之。蓋知其拔根破窟之不容暫緩矣。殿下之尙今靳持於德相者。聖意雖出於追念先正。不忍遽置之法。而惟其一種怪鬼之輩。藉此希覬。唱起凶論。敢生營護之計。此莫非根柢未治。義理不明而然也。若又不思毖後。一向相持。方來之憂。容有極乎。伏願亟從三司之請。永除亂逆之根。至於湖西事。亦卽一一究覈。明施典刑。以絶無窮之患焉。上曰。先正之家。有此擧措。甚不幸矣。命善曰。觀其向年投疏。極甚凶慘。不可以先正孫。論之矣。有慶曰。先正若或在世。則必先他人而請罪德相矣。兵曹判書李性源曰。朝廷處分不嚴。人心莫知懲畏。致有此無前變怪。發通便是公文。非比屋下私談。專出於嘗試爭抗之計。如此罪人。自有常典。輕重適宜。恐非可論矣。漢城判尹李命植曰。今此湖西之變。專由於根本之不能嚴治。雖以德相之先正孫。聖意有所顧惜。而臣則以爲。非先正之孫也。夫子孫以其所肖似於遺風餘韻。故有所愛惜。而德相則不過托體於先正之家而已。雖使先正在世。猶當斥絶之不暇。烏可謂之子孫哉。且先正素嚴於鷹鸇鳥雀之義。豈忍容置之乎。根本不治。故生出此事。此而又不置法。則不知又有幾何變怪。而惟殿下不爲窮治。致有此事。則臣謂殿下有以致此輩之陷於罪也。苟能早爲鋤治此輩。雖包藏凶慝。豈若是跳踉。此而不爲施法。則是國無法也。上曰。予則使人欲歸生地。而不體此意。自蹈死地。是甚可悶矣。刑曹判書金魯鎭曰。凡事自有本末。捨本治末。則未免輕重倒置。以德相之未允臺啓。至有此輩驚駭之擧。鎭安之聖意。非不欽仰。而先治其本。以正其末。痛加究覈。以施當律。則輕重自得其當。鎭安亦在其中。臣之區區賤見。不出於此矣。行副司直徐有隣曰。臣於政院。得見錦伯狀啓。誠不勝心寒骨冷。德相逆節。何等凶獰。而湖西叵測之徒。乃敢肆然營護。至有會議發通之擧。亂逆而曰以伸辨。史冊之所未見聞。護逆亦逆。猶屬歇後之語。治逆自有治逆之法。豈容付之於一道臣乎。此時雖不得用刑。發捕牢囚於王府。待用刑設鞫得情。國體當然。而此輩之不爲懲畏。甘心護逆。專出於不治其本之故。劇逆如德相而尙逭王章。偃息畿甸。故變怪層生。枝葉漸滋。將不知至於何境。德相依臺請。亦爲逮捕牢囚。待用刑設鞫嚴覈。快施當律。少洩輿憤。斷不可已也。上曰。諸將臣亦陳所見。行知中樞府事具善復曰。湖西罪人所坐。觀於洪忠道狀啓。不勝骨驚心寒。而三司之論。諸臣之奏。出於一世公憤。大抵國法嚴正。先治其本。則豈有枝葉之蔓延乎。若不嚴覈正罪。則不無前頭更生凶徒之慮。依諸臣仰請。嚴明處分。好矣。咸春君李昌運曰。諸臣旣已陳達。而今審湖西罪人等護逆情節。端緖已露。拿鞫嚴覈。快正王法。斷不可已也。行副司直李柱國曰。三司備堂。旣皆陳奏。別無所達。而德相則亟允三司之啓。湖西營獄嚴囚罪人。亦以護逆之律處斷。宜矣。行訓鍊都正李敬懋曰。德相之凶言。前後三司。聲罪甚嚴。則名以儒生。宜無不得聞知之理。而今有發通伸辨之論。如臣武夫。不覺髮豎而眦裂。伏願亟許允兪。湖西罪人等。設鞫嚴問。恐不可已也。命善曰。今且諸臣所奏。如出一口。實爲大同之論。此輩卽令嚴治。則必爲懲後之道矣。此時設鞫。或有難便。而其在鋤本之道。不可以偃處牖下。先施島配之律。待用刑設鞫得情。似甚得宜。今姑置而不論。則凶孼之徒。必無懲畏之心。雖欲鋤治。若以囚諸營獄。則實非嚴覈之道。必定繡衣。以按獄情。則可知其端緖。卽令差送。似好矣。上曰。欲遣繡衣。而實無其人矣。卿有回啓之事乎。命善曰。只有狀啓一張矣。上曰。覆奏。可也。命善曰。此慶尙監司李文源狀啓也。以爲。善山等四邑量田。待秋成擧行之意。前已行會。而今年穡事告歉。民情事勢。實有不逮之患。待年豐擧行事。請令廟堂稟旨分付矣。改量雖是目前之急務。而歉歲擾民之弊。亦不可不念。所請使之待年豐更稟。何如。上曰。依爲之。出擧條上曰。廟務中或有可奏乎。命善曰。別無他事矣。金熤曰。明陵行幸時御路。許令昌陵火巢內移改矣。卽見該陵官報本曹者。則以爲。作路之際。所斫松木。竝大小將至八十餘株云。將何以處之乎。上曰。領相之意。何如。命善曰。先遣禮曹郞官。以爲省審。似好矣。上曰。此亦有弊。以營校使之看審。似甚無妨。而待訓將指揮。以爲擧行。尤合宜矣。命善曰。聖敎。誠好矣。上曰。松木幾至近百株。則以歸有用之地。誠可矣。命善曰。歸之有用。則果爲好矣。善復曰。臣若躬審。則明朝當馳往矣。時偉曰。訓將往來時。命召來納。何以爲之乎。上曰。仍佩往來。不必書出。以此筵敎擧行。可也。善復曰。辭朝則出去時。當爲之乎。上曰。親承下敎。除辭朝以往。亦宜矣。歸後言送政院以奏。可也。熤曰。寶鑑進上時儀注。當爲磨鍊。而多有未詳矣。上曰。此必是內閣所關。問于直閣。詳爲磨鍊。可也。命植曰。本部戶籍一件。每式藏置于江華府。而卽聞下去郞廳之言。則先朝在潛邸時。有三式籍。而辛亥失火時。甲午御籍則稍有紙樣。丁酉籍則御牒外盡爲見燒。庚子式則無傷云。莫重御牒所在之籍。混置諸籍之中。甚爲未安。依彰義宮所奉本。割置奉安他處。而本府留守擧行。似爲穩便矣。上曰。盛櫃子。定差使員奉來。可也。出擧條上曰。本府連爲開坐乎。命植曰。近無訟決。故久不開坐矣。上曰。實無刑措之德。而訟獄積滯。是甚可悶矣。命植曰。本府一日之職務。不過爲數張簿矣。上曰。先大王八旬眞本。奉安於毓祥宮。而明將有奉審之行矣。仍爲奉來。奉安於璿源殿。而以爲慕寫之地。果何如。命善曰。聖敎。誠好矣。上曰。璿源殿所奉御容。未滿十年。玉色漸至失眞。此本難以移摹矣。若以毓祥宮所奉草本。以爲摹出。則非但予誠之畢伸。東土臣民。亦豈不欣幸乎。在昔先朝戊辰。肅廟晬容。果有移摹之事。此非予創擧之規。亦是繼述之一端。豈不合宜。命善曰。臣於日前璿源殿瞻仰時。果有興愴之思矣。今此必欲移摹者。特是聖孝攸感。而在臣等瞻慕之心。必欲移摹矣。上曰。今於璿源殿奉安影幀。固非外廷臣僚所可瞻望。今若摹眞。以奉於永禧殿。則擧皆有瞻仰之地。是亦爲上下寓慕之所矣。命善曰。聖敎。至當矣。上謂禮判曰。丁酉癸巳年。曾有曝曬之事。而每以九月十五日行之矣。予以明日欲爲奉審者。蓋遵其舊例也。明日若吉日。則仍爲奉來。不然則只行奉審。而待後日當奉來。卿其出去。問于日官以奏。可也。仍命書榻敎曰。明日毓祥宮所奉先朝影幀奉安閣展拜時。大臣閣臣及宗親文武二品以上。內庭行禮。三品以上。仍於神門外庭行禮。上曰。臺諫奏辭。趙㻐朴天行洪文泳李謙彬李時秀曰。今此湖西獄囚等事。誠萬萬凶獰矣。噫嘻。痛矣。德相之四字凶言。逆節昭著。中外之人。莫不聞知。苟有一分人心者。孰不欲沫血致討。而惟彼一種不逞之徒。乃敢肆然營護。或稱丈席。或稱私號。至發通文。欲爲伸辨之計者。究厥心腸。誠極叵測。其窮凶情節。不可不嚴加究覈。明正刑典。請湖西營獄在囚罪人等。亟令王府。設鞫嚴問。快施當律。上曰。當量處矣。又所懷曰。臣等有區區所懷。敢此仰達矣。近年以來。懲討不嚴。王章久屈。亂賊無所懲畏。至於今番湖西事而極矣。噫嘻。鄭妻龜柱。罪關宗社。而當律不施。尙此偃息於海島。其可曰國有法乎。如是之故。舊逆未鋤。新逆層生。國榮之千罪萬惡。罄竹難盡。至於沮遏大計。實是覆載之難容。而臥死牖下。顯戮未加。樂純之負犯至重。罪在罔赦。而罰止於削黜。煥億之妖邪狡慝。罪惡貫盈。而尙逭於重辟。至於德相之逆節。畢露於渠之一疏。與國榮內外和應。腸肚相連。一而二。二而一者也。而設鞫之請。尙不允從。以致不逞之徒。放恣跳踉。肆然爲通文伸辨之擧。言其情節。極爲凶獰。而究其本則德相也。此以置之。若不亟施王法。則方來之憂。有不可勝言者。伏願竝允臺啓。使亂賊知懼。是臣等之望也。上曰。前已悉諭矣。㻐曰。若不允從臣等之請。則人心如水益下。實無可言矣。上曰。若使允可。則人多獲罹。國法亦屬。可悶矣。㻐曰。不治德相。則必有伸救啓能者矣。謙彬曰。臣於昨日夜深之後。伏奉除旨。而賓對有命。懲討義重。他不暇顧。章皇出肅。隨參諸臣之後。而臣曾經亞諫。見叨之職。在例當遞。臣何敢仍冒於臺次乎。請命遞斥臣職。上曰。勿辭。左副承旨趙時偉曰。獻納李謙彬。再啓煩瀆。退待物論矣。上曰。知道。上曰。誤批臺望。政院何其頒布乎。揆以臺體。旣遞旋仍。勢難行公。似有公議矣。李時秀曰。臣於玉署直中。伏奉正言除旨。不得不章皇出肅。懲討義重。他不暇顧。遂參於兩司之論。而曾經獻納。今於見職。格例當遞。勢難仍冒。昨緣夜深。今始來避。所失大矣。其何可晏然於臺次乎。請命遞斥臣職。上曰。勿辭。左副承旨趙時偉曰。正言李時秀。再啓煩瀆。退待物論矣。上曰。知道。洪文泳曰。昨夜持憲兩窠。竝出其代。則臣之見職。便屬已遞。揆以處義。固當自劃。而沐浴爲重。他不暇顧。雖不得不章皇趨承。第臺閣異於他職。旣遞旋仍。晏然行公。斷無是例。以此情踪。何敢一刻蹲冒於臺次乎。請命遞斥臣職。上曰。勿辭。左副承旨趙時偉曰。持平洪文泳。再啓煩瀆。退待物論矣。上曰。知道。李敬一徐有成金翊休曰。臣等切有區區所懷。敢此仰達矣。湖西諸罪人拿鞫事。俄於下詢之下。有所仰對。而近來治逆不嚴。如鄭妻龜柱之元惡大憝。尙保首領於覆載之間。故諸賊無所懲畏。種下生種。接跡而起。至於德相四字凶言。當施亂逆之律。則豈可以先正之孫。有所容貸。而至今偃息田野。殆同無故之人。義理於是乎日晦。人心於是乎益陷。甚至於今番湖西事出。而尤萬萬叵測矣。爲厥凶魁。至稱別號。設置疏廳。通文四道。敢以伸辨二字。肆然筆之於書。嘯聚徒黨。甘心護逆。此等之類。固宜拿致王府。嚴訊取服。而大僚之拘於藏刑之時。只請本道之按治者。有非重鞫體之道。臣等竊爲之慨然也。臣等爲今雖非時。湖西諸人。爲先具格拿來。嚴囚王府。以待用刑之日。設鞫得情。明正典刑。斷不可已也。上曰。已以量處之意爲批矣。命善曰。玉堂所陳。臣雖被慨然之責。而其所陳達。誠好矣。上曰。果然矣。上曰。湖西御史。誰當差遣乎。論以事面。旣重且難矣。若或不善究覈。以致蔓延。則亦屬有弊。且未得詳査之前。以爲拿來。則豈不爲重難乎。命善曰。其所發通者。必有窩窟。若覈其本。則不可不嚴明發問。而見今堂下。實難其人。無論堂上堂下。別定榦事之人。誠宜矣。上曰。卿言甚好。必得綜核者。然後可以詳覈。頃以一人有所擬定。而見方入侍矣。論其詳密。則可合此任。而旣在發軔之初。或致誤着。則實非愛而德之意。此甚爲難矣。禮判能知其才識之如何耶。熤曰。言其人則甚蒙騃矣。上曰。重臣未鍊朝著間事。其子焉可諳鍊乎。命善曰。今此下敎。出於曲念。全成其美。實不勝欽仰矣。上曰。今有一人。才兼文學。旣足可尙。亦合此任矣。卿可諒知乎。命善曰。聖意所在。臣今仰揣。而言其人則非但文識而已。頗有綜核之見。以是差遣。誠合宜矣。上曰。此人之見今處地。便同半上落下。是亦可悶。因此幾會。洗拂以用。則豈不好哉。命善曰。聖敎之下。此人必感恩圖報。當善爲矣。上曰。在前林鼎遠。曾以審理使差遣乎。魯鎭曰。其時果以旱災。特敎差送矣。命書傳敎曰。錦伯狀啓。尙多草草處。不可以此遽然發捕。率爾設鞫。其在重其事之道。亦難差送堂下繡衣。行副司直李秉模。洪忠道審覈使差下。使之當日內辭朝。命書榻敎曰。洪忠道審覈使李秉模。牌招入侍。命善曰。金文淳李顯永之向日處分。雖出於鎭安世道之意。而言其事則便是論人被罪矣。臣豈不知其聖意所在。而職是言官。以言獲罪。實非朝家之美事。是故頃日賓對。臣有仰請。而只蒙給牒之典矣。上曰。其時下敎。似或有嫌於召其人而閉其門。故果下給牒之典矣。言其處分。則非予辭氣而然也。實出鎭安之意也。大抵此人。雖曰以言獲罪。亦不無傾軋之事矣。然而卿言旣有屢陳。且今時月稍久。特許敍用。亦甚宜矣。仍命書榻敎曰。前大司憲金文淳。前司諫李顯永。敍用。命善曰。見今三司俱登前席。而臣於禁吏事。實有可駭者。錄名富民。從中斂貨。以致居民之離散。申飭禁斷。甚宜矣。上曰。其時行公臺諫。果誰也。命善曰。姑未知爲某臺矣。上曰。出禁臺諫。當詳査嚴處。而其時禁吏。刑判待憲府査實移送。俾卽牢囚後草記。可也。命善曰。近聞憲府禁吏。抄出江上富民十五六人。稱以風聞。迭相侵虐。捧賂操縱云。向以此弊。至煩飭敎。而曾未幾何。復踵前習。此必是下吏從中作奸之致。聽聞所及。殊極痛駭。令憲府嚴加査出。以爲移法司照律重繩之地。何如。上曰。依爲之。出擧條李性源曰。毓祥宮擧動時。何營軍兵隨駕。何營軍兵留陣。禁軍幾番。馬步軍幾哨。磨鍊乎。上曰。訓局隨駕。馬軍三哨。步軍十哨。禁軍三番隨駕。留陣。置之。可也。出擧條上曰。若過此月。則遽値冬節。論其詰戎。久廢操鍊。亦屬可悶。此月以特敎。兵曹三營。以設鍊戎之行。可也。命善曰。旣停操習。待後日爲之。似好矣。上曰。事屬戎務。不可久抛矣。上曰。都監禁營。俱以何日鍊兵乎。善復曰。都監則每在九日。禁營則十日矣。上曰。䚯將能赴鍊戎之場乎。善復曰。當往昌陵路上以還。城外操鍊。有何難赴乎。上曰。審覈使。催促入來。萬榮承命出。與李秉模偕入進伏。上曰。爾見俄下傳敎乎。秉模曰。姑未見矣。命次對諸臣先退。上曰。洪忠道狀啓。爾其見之乎。秉模曰。亦未見之矣。上曰。原其本事。可辦忠逆。而此與尋常是非。有異矣。關係不少。洪忠一道。可謂魏博二州。今予命汝。取其詳密之才。亦寓拂拭之意。爾其體予委毗。殫竭嚴覈。則必有所自出之處。至若諉之於渠輩之所獨辦。則是豈成說乎。必有在京指揮者。必須詳覈。期於斯得。可也。命善曰。今玆聖意。特推簡拔。以示拂拭。則渠當竭誠圖報。必爲善覈矣。秉模曰。見今湖西罪人。果是凶獰之徒。而謀倡此事者。固非一夕之故。而必是爛漫譸張之計矣。上曰。此輩之平日所處。其與啓能。果有相殊。而言其末則同歸於一矣。此所謂與亂同歸。罔不亡者矣。秉模曰。覈問之時。可當施威乎。上曰。可也。若得端緖。則當施重刑。而此亦狀請後用之。而今此下敎。實是生道殺人之意。亦爲鎭安世道之策也。若以嚴繩此輩。則人或有懲畏之心。可臻革舊之俗。豈非大幸乎。論以獄體。則窩主尙未施刑之前。殺之一字。姑無可論矣。秉模曰。初覈之時。使之平問。則實難情狀之吐實矣。上曰。此則述者之能。爾其善爲也。命秉模先退。時偉曰。庚子年捕將遞易時。命召不爲詳錄。其時注書。推考。何如。上曰。其時承旨。罷職。注書指名現告。拿處。可也。仍命退。承史以次退出。